text: Ungt par mistænkes for narkohandel i Tønder 
  25 november 2013 kl. 10.48
  Et ungt par fra Tønder-egnen blev anholdt søndag. De sigtes for narkohandel, og politiet kræver dem fængslet.
  Syd- og Sønderjyllands Politi har anholdt to unge fra Bredebro på Tønder-egnen, der er sigtet for handel med narkotika.
  Det oplyser vicepolitikommissær Henning Markussen, lokalpolitiet i Tønder, til Ritzau.
  Politiet holder foreløbig kortene tæt til kroppen, så der er endnu ikke oplysninger om, hvilken type af narkotika sagen drejer sig om, eller hvor store mængder stof, de to unge mistænkes for at have handlet med.
  - Det kan jeg ikke løfte sløret for, fordi vi stadig efterforsker sagen mod dem, siger Henning Markussen.
  Det står imidlertid allerede klart, at politiet i et grundlovsforhør mandag klokken 13.30 i Retten i Sønderborg vil kræve de to unge varetægtsfængslet.
  De anholdte er en 19-årig kvinde og en 25-årig mand. De to blev anholdt søndag i deres hjem uden for Tønder.
  